36. ΝΟΜΟΘΕΤ. ΔΙΑΤΑΓΜΑ υπ’ αριθ. 24 της 5/5 Σεπτ. 1974 (ΦΕΚ Α΄ 240) Περί μη εφαρμογής των διατάξεων του Α.Ν.Λ 516/1948, κυρωθέντος δια του ΜΘ΄/1948 ψηφίσματος και του Ν.Δ. 1015/1971 επί ιατρών διοριζομένων προς εκπλήρωσιν της εκ του Ν.Δ. 67/1968 υποχρεώσεως ή προς απόκτησιν τίτλου ιατρικής ειδικότητος, ή προσωρινώς προσλαμβανομένων προς κάλυψιν εκτάκτων αναγκών. Άρθρ.1.-Αι διατάξεις του Α.Ν. 516/1948 «περί ελέγχου νομιμοφροσύνης των δημοσίων κλπ. υπαλλήλων και υπηρετών», (τόμ. 2Β σελ. 432) κυρωθέντος δια του ΜΘ΄/1948 ψηφίσματος, ως και του Ν.Δ. 1015/1971 «περί νομιμοφροσύνης των υπαλλήλων», (τόμ. 2Β σελ. 443) δεν έχουν εφαρμογήν επί ιατρών: α)Διοριζομένων εις Νοσηλευτικά Ιδρύματα Ν.Δ. 2592/1953, (τόμ. 34 σελ. 111) Αγροτικά Ιατρεία ή Υγειονομικούς Σταθμούς, προς εκπλήρωσιν της εκ του Ν.Δ. 67/1968 «περί λήψεως μέτρων δια την κάλυψιν των υγειονομικών αναγκών της υπαίθρου», (ανωτ. αριθ. 25) απορρεούσης υποχρεώσεώς των. β)Τοποθετουμένων, διοριζομένων ή προσλαμβανομένων ως έμμισθων ή άμισθων εις Νοσηλευτικά Ιδρύματα, υπαγόμενα ή μη εις τας διατάξεις του Ν.Δ. 2592/1953, προς απόκτησιν τίτλου ιατρικής ειδικότητος. γ)Προσλαμβανομένων προσωρινώς, εις κενάς οργανικάς θέσεις, Νοσηλευτικών και λοιπών Ιδρυμάτων και Οργανισμών αρμοδιότητος Υπουργείου Κοινωνικών Υπηρεσιών προς κάλυψιν εκτάκτων αναγκών και μέχρι της τακτικής πληρώσεως των θέσεων τούτων. Άρθρ.2.-Η ισχύς του παρόντος άρχεται από της δημοσιεύσεώς του εις την Εφημερίδα της Κυβερνήσεως. 